送知縣蘇祕丞移英州
作者：李覯
朝代：宋

paragraphs: 大邑曰南城，唯君治道行。
何曾設鉤距，到底是聰明。
鼎在神姦伏，鷹來鳥雀驚。
詐窮多自笑，刑重亦知平。
府史如廉士，農桑學頌聲。
在官嗟不久，丕績已垂成。
嶺路當過庾，州圖喜得英。
遠人天與幸，弊俗日將清。
遊刃非無地，摶風別有程。
上心應寤寐，彝器待書名。